**PROJEKTNI ZADATAK**

**Predmet nabave:** Izrada projektne prijave i studije izvedivosti za projekt uređenja centra naselja Omišalj - ITU mehanizam 2021.-2027.

**Evidencijski broj nabave:** 73/24

1. **PREDMET PROJEKTNOG ZADATKA**:

Predmet ovog Projektnog zadatka je određivanje uvjeta za izradu projektne prijave i pred-investicijske studije - Profila projekta za projekt uređenja centra naselja Omišalj.

Općina Omišalj u svojstvu člana Urbane aglomeracije Rijeka planira prijaviti predmetni projekt na poziv na dostavu projektnih prijedloga „Višenamjenska infrastruktura na području Urbane aglomeracije Rijeka“, koji poziv će biti objavljen od strane Ministarstva regionalnog razvoja i fondova Europske unije (u daljnjem tekstu: MRRFEU) početkom 2025. godine, sve sukladno odredbama Sporazuma o provedbi integriranih teritorijalnih ulaganja u okviru Integriranog teritorijalnog programa 2021. - 2027. (u daljnjem tekstu: ITP), zaključenog između Grada Rijeke i MRRFEU.

Projekt će biti sufinanciran kroz mehanizam integriranih teritorijalnih ulaganja (u daljnjem tekstu: ITU mehanizam) na urbanom području Rijeka, koji mehanizam se sufinancira iz sredstava Europskog fonda za regionalni razvoj.

Okvirna vrijednost projekta uređenja centra naselja Omišalj iznosi 2.000.000,00 EUR.

1. **OPIS PREDMETA NABAVE:**

Predmetom nabave obuhvaćena je realizacija sljedećih poslova:

* 1. **Izrada pred-investicijske studije - Profila projekta s analizom troškova i koristi:**
* izrada Profila projekta sukladno odredbama Uredbe o načinu ocjene i postupku odobravanja investicijskih projekata („Narodne novine“ broj 158/23; u daljnjem tekstu: Uredba) te pripadajućim Uputama i Priručniku, dostupnima na poveznici: <https://mfin.gov.hr/istaknute-teme/drzavna-riznica/investicijski-projekti/3585>
* izrada analize troškova i koristi za projekt
* ispunjavanje Priloga 1. Uredbe („Obrazac sažetka projekta“) po dovršetku i verifikaciji Profila projekta od strane Naručitelja.

Odabrani ponuditelj je svu gore navedenu dokumentaciju dužan dorađivati sve do verifikacije od strane Naručitelja, a po potrebi i nakon verifikacije Naručitelja, ukoliko je takvo postupanje zatraženo od strane tijela nadležnog za dodjelu sufinanciranja projekta, koji trošak je ponuditelj dužan uračunati u cijenu svoje ponude te za koji nema pravo potraživati dodatnu naknadu.

* 1. **Izrada i podnošenje projektne prijave putem sustava eKohezija:**

Izrada i podnošenje projektne prijave putem sustava eKohezija, uključujući potrebne dorade iste do konačnog zaključenja prijave. Predmetni posao također obuhvaća obradu pristiglih zahtjeva za izmjene/dopune/obrazloženja projektne prijave te pripremu i dostavu odgovora na iste.

1. **SMJERNICE ZA REALIZACIJU PREDMETA NABAVE:**

Projektna prijava i sva druga dokumentacija izrađena u sklopu predmeta nabave mora biti usklađena s:

* Nacionalnom razvojnom strategijom Republike Hrvatske do 2030. godine, dostupnom na poveznici: <https://hrvatska2030.hr/wp-content/uploads/2021/02/Nacionalna-razvojna-strategija-RH-do-2030.-godine.pdf>
* ITP-om, više informacija dostupno na poveznici: <https://eufondovi.gov.hr/eu-fondovi/integrirani-teritorijalni-program-2021-2027/>
* Strategijom urbanog razvoja područja Rijeka, dostupnoj na poveznici: <https://www.rijeka.hr/wp-content/uploads/2024/05/Strategija-razvoja-Urbane-aglomeracije-Grada-Rijeke-2021.-2027.-godine.pdf>
* drugim relevantnim aktima strateškog planiranja od nacionalnog značaja, od značaja za JLS, javnim politikama EU i međunarodnim obvezama
* Uredbi i pratećim dokumentima, dostupnima na poveznici: <https://mfin.gov.hr/istaknute-teme/drzavna-riznica/investicijski-projekti/3585>
* kriterijima i metodologijom za odabir projekata koji su provode putem ITU mehanizama
* uvjetima iz poziva na dostavu projektnih prijedloga „Višenamjenska infrastruktura na području Urbane aglomeracije Rijeka“ koji će biti predmet provjere tijekom postupka dodjele bespovratnih sredstava
* raspoloživom alokacijom u okviru ITP-a
* važećim zakonima i propisima iz područja vezanih za predmet nabave
* važećim normativima, standardima i pravilima struke.

Gospodarskim subjektima se preporuča upoznavanje s gore navedenim dokumentima, aktima i propisima, o vlastitom trošku, u svrhu prikupljanja svih podataka potrebnih za izradu ponude. Smatrat će se da je gospodarski subjekt prije davanja ponude došao do svih potrebnih podataka koji utječu na realizaciju predmeta nabave, te da je na osnovu svega navedenog podnio svoju ponudu.

1. **NAČIN PRAĆENJA I ISPORUKE PROJEKTNE DOKUMENTACIJE:**

Naručitelj će nadzirati postupak izrade projektne dokumentacije, što obuhvaća kontrolu ispunjenja ugovornih obveza odabranog ponuditelja i poduzimanja odgovarajućih mjera za realizaciju tih obveza, a što posebice uključuje kontrolu izvedbe posla i rokova realizacije posla. Odabrani ponuditelj je pri realizaciji posla dužan usvajati Naručiteljeve naloge, primjedbe i upute za rad, te o vlastitom trošku dopuniti i ispraviti sve nedostatke i greške uočene od strane Naručitelja. Nadalje, odabrani ponuditelj je dužan provesti usklađenje projektne prijave i druge dokumentacije izrađene temeljem ugovora o nabavi u slučaju nastupa izmjena relevantnih akata i propisa, ukoliko je takvo postupanje potrebno za urednu i uspješnu realizaciju posla.

Odabrani ponuditelj je dužan, ukoliko to Naručitelj smatra potrebnim:

* prezentirati Naručitelju izrađenu projektnu prijavu ili drugu dokumentaciju izrađenu temeljem ugovora o nabavi
* sudjelovati na koordinacijskim sastancima s predstavnicima Naručitelja.

Odabrani ponuditelj je dužan dostaviti Naručitelju konačnu verziju sve dokumentacije izrađene temeljem ugovora o nabavi kako slijedi:

* Profil projekta u tiskanom obliku u 2 (dva) primjerka
* cjelokupnu dokumentaciju u digitalnom obliku: u .docx., .xlsx i/ili .pdf formatu, odnosno u drugom relevantnom formatu, ovisno o vrsti dokumenta.
1. **AUTORSKO PRAVO NAD PREDMETOM NABAVE**

Sva dokumentacija izrađena temeljem ugovora o javnoj nabavi koji će se sklopiti temeljem predmetnog postupka smatrat će se autorskim djelom odabranog ponuditelja, pod uvjetom da zadovoljava uvjete da bude definirana takvom sukladno odredbama Zakona o autorskom pravu i srodnim pravima („Narodne novine“ broj 111/21; u daljnjem tekstu: ZAP).

Naručitelj određuje da će se ugovor o nabavi smatrati ugovorom o stvaranju autorskog dijela po narudžbi u smislu članka 96. ZAP, slijedom čega će Naručitelj sklapanjem istog steći isključiva autorska imovinska prava iskorištavanja autorskog djela stvorenog po narudžbi (izrađene dokumentacije), u sadržaju i opsegu koji je potreban za ostvarenje djelatnosti koju obavlja, bez prostornog i vremenskog ograničenja.

Autorska imovinska prava iskorištavanja koje Naručitelj stječe po sklapanju ugovora o nabavi obuhvaćaju:

* pravo umnožavanja
* pravo distribuiranja (pravo stavljanja u promet)
* pravo priopćavanja autorskog dijela javnosti
* pravo prerade.

Smatrat će se da je gospodarski subjekt prije davanja ponude upoznat s navedenim uvjetom, slijedom čega neće imati pravo na potraživanje nikakvih dodatnih prava ili naknada.